Европала, Альптың бейек таулы райондарынан, төньяҡ киңлектең 66° төньяҡтараҡ Скандинавия ярымутрауынан һәм Рәсәйҙең төньяғынан тыш, бөтә ерҙә лә тиелек оя ҡора. Рәсәй Федерацияһында ареалдың төньяҡ сиге 60° төньяҡ киңлектә — Карел муйыны, Новгород, Рыбинск һыуһаҡлағысынан төньяҡтараҡ Вологда өлкәһе, Татарстан, Башҡортостан, Омск өлкәһе һәм Алтай крайы аша үтә. Ҡош шулай уҡ Алыҫ Көнсығышта, Приморье крайында[13], Сахалин һәм көньяҡ Курил утрауҙарында осрай[14]. Азияла ҡош шулай уҡ Һиндостанда һәм Филиппинға тиклем көньяҡ-көнсығышта таралған, әммә Урта һәм Үҙәк Азияның дала һәм ҡоро ерҙәрендә, шулай уҡ Көнбайыш Себерҙә юҡ. Африкала ҡошто ҡитғаның көньяғында ғына, Мадагаскарҙа, Конгоның көнбайышында һәм Алжирҙа осратырға мөмкин. Төньяҡ Америкала ҡош көньяҡта һәм АҠШ-тың көнсығышында, шулай уҡ Мексикала оялай. Ҡамыш тауыҡтары шулай уҡ Үҙәк Америкала, Кариб диңгеҙе утрауҙарында һәм Бразилиянан алып Аргентина һәм Перуға тиклем Көньяҡ Америкала киң таралған